Baba L: Ma onskuldig, kêrel skuldigBaba L se ma verlaat die hof tydens ‘n vorige verskyning. Foto: @MiaWil1, Twitter Die hooggeregshof in Pretoria het die 21-jarige ma wat daarvan verdink is dat sy saam met haar kêrel haar tweejarige dogtertjie mishandel het, onskuldig bevind. Regter Nico Coetzee het die ma vrygespreek op al die aanklagte teen haar maar haar 36-jarige kêrel skuldig bevind aan kindermishandeling. Volgens Coetzee kon die staat nie bewys dat die kêrel die bedoeling gehad het om die kind te vermoor nie. Die kêrel is vrygespreek op die aanklagte van poging tot moord en die versuim om mediese behandeling aan haar te verskaf. Coetzee het die kêrel se verweer dat die dogtertjie, bekend as Baba L, van ŉ stel trappe en ŉ wasmasjien af geval het, verwerp. Hy het die getuienis van mediese kenners dat Baba L mishandel is, aanvaar. Hy het ook dr. Lorraine Du Toit-Prinsloo, ŉ forensiese patoloog, se getuienis dat Baba L se kopbesering, die fraktuur in haar heup en die ernstige beserings aan haar pankreas deur harde houe en nie ŉ val veroorsaak is nie, aanvaar. Coetzee het die kêrel se getuienis dat hy die beseerde kind by ŉ vriend gelos het terwyl hy inkopies gaan doen het, verwerp. Hy het gesê daar is geen twyfel dat die kêrel Baba L vir langer as ŉ uur alleen in die bad gelos het en dat sy amper verdrink het nie. Die staat het aangevoer dat Baba L se ma bewus was van die mishandeling. Coetzee het die getuienis van ŉ huiswerker dat die ma lui is en meer belangstel om te slaap na nagskofte as om na haar baba om te sien, aanvaar. Die verhoor gaan Maandag voort. Klik hier vir alle vorige berigte oor Baba L.